CELEX: 32021D1214
Language: ro
Date: 2021-07-22 00:00:00
Title: Decizia de punere în aplicare (UE) 2021/1214 a Comisiei din 22 iulie 2021 de autorizare a Poloniei să interzică comercializarea pe teritoriul său a soiului de cânepă Finola în conformitate cu Directiva 2002/53/CE a Consiliului [notificată cu numărul C(2021) 5295] (Numai textul în limba polonă este autentic)

26.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 265/1
               
            
         DECIZIA DE PUNERE ÎN APLICARE (UE) 2021/1214 A COMISIEI
         din 22 iulie 2021
         de autorizare a Poloniei să interzică comercializarea pe teritoriul său a soiului de cânepă Finola în conformitate cu Directiva 2002/53/CE a Consiliului
         
            
               [notificată cu numărul C(2021) 5295]
            
         
         (Numai textul în limba polonă este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (1), în special articolul 18,
         întrucât:
         
                     (1)
                  
                  
                     În conformitate cu Directiva 2002/53/CE, Comisia publică, în seria C din Jurnalul Oficial al Uniunii Europene, Catalogul comun al soiurilor de plante agricole (2), care include anumite soiuri de cânepă.
                  
               
                     (2)
                  
                  
                     Articolul 32 alineatul (6) din Regulamentul (UE) nr. 1307/2013 al Parlamentului European și al Consiliului (3) prevede că, pentru a preveni acordarea de sprijin pentru culturile ilegale, suprafețele utilizate pentru producția de cânepă pot fi eligibile doar în cazul în care conținutul de tetrahidrocanabinol (THC) din soiurile utilizate nu depășește 0,2 %.
                  
               
                     (3)
                  
                  
                     Articolul 9 alineatul (5) din Regulamentul delegat (UE) nr. 639/2014 al Comisiei (4) stabilește că, în cazul în care, în cel de al doilea an, media tuturor eșantioanelor dintr-un soi dat de cânepă depășește conținutul de THC prevăzut la articolul 32 alineatul (6) din Regulamentul (UE) nr. 1307/2013, statul membru trebuie să notifice Comisiei cererea de autorizare a interzicerii comercializării soiului respectiv în conformitate cu articolul 18 din Directiva 2002/53/CE.
                  
               
                     (4)
                  
                  
                     La 19 ianuarie 2021, Comisia a primit din partea Poloniei o cerere de autorizare a interzicerii comercializării pe întregul său teritoriu a soiului de cânepă Finola, în conformitate cu articolul 9 alineatul (5) din Regulamentul delegat (UE) nr. 639/2014. Polonia a informat Comisia că, în urma analizelor, media tuturor eșantioanelor din soiul Finola a depășit conținutul de THC de 0,2 % prevăzut la articolul 32 alineatul (6) din Regulamentul (UE) nr. 1307/2013 pentru al doilea an consecutiv.
                  
               
                     (5)
                  
                  
                     În temeiul articolului 18 din Directiva 2002/53/CE, un stat membru poate fi autorizat, la cerere, să interzică comercializarea unui soi inclus în catalogul comun al soiurilor în cazul în care cultivarea soiului respectiv prezintă un risc pentru mediu sau pentru sănătatea umană.
                  
               
                     (6)
                  
                  
                     THC are un efect psihotrop și este necesar să se limiteze expunerea umană prin limitarea prezenței THC în soiurile de cânepă comercializate.
                  
               
                     (7)
                  
                  
                     Prin urmare, Polonia trebuie să fie autorizată să interzică comercializarea soiului de cânepă Finola pe întregul său teritoriu.
                  
               
                     (8)
                  
                  
                     Pentru a permite Comisiei să informeze celelalte state membre și să actualizeze Catalogul comun al soiurilor de plante agricole, Polonia trebuie să aibă obligația de a informa Comisia cu privire la data de la care intenționează să aplice autorizarea acordată prin prezenta decizie.
                  
               
                     (9)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Polonia poate interzice comercializarea soiului de cânepă Finola pe întregul său teritoriu, în conformitate cu articolul 18 din Directiva 2002/53/CE.
         
         
            Articolul 2
            Polonia informează Comisia cu privire la data de la care va aplica autorizarea prevăzută la articolul 1.
         
         
            Articolul 3
            Prezenta decizie se adresează Republicii Polone.
         
         
            Adoptată la Bruxelles, 22 iulie 2021.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 193, 20.7.2002, p. 1.
         
            (2)  Catalogul comun al soiurilor de plante agricole, Suplimentul 2021/2 (JO C 42, 5.2.2021).
         
            (3)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
         
            (4)  Regulamentul delegat (UE) nr. 639/2014 al Comisiei din 11 martie 2014 de completare a Regulamentului (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de modificare a anexei X la regulamentul menționat (JO L 181, 20.6.2014, p. 1).